ET Euroopa Liidu Teataja C 95/22

EUROOPA INVESTEERIMISFONDI PÕHIKIRI

vastu võetud 14. juunil 1994. aastal ja muudetud 19. juunil 2000. aastal, 30. novembril 2007. aastal, 8. märtsil 2012. aastal ja 27. mail 2014. aastal üldkoosoleku otsusega

(2015/C 95/10)

Artikkel 1

Asutamine

Käesolevaga asutatakse Euroopa Investeerimisfond (edaspidi „fond”) kui finantsautonoomiaga juriidiline isik.

Artikkel 2

Ülesanne ja tegevus

1. Fondi ülesanne on aidata kaasa Euroopa Liidu eesmärkide saavutamisele.

Seda ülesannet täidab fond alljärgneva tegevuse kaudu:

— garantiide ja muude sarnaste instrumentide andmine laenudele ja muudele seadusega lubatud mis tahes vormis finantskohustustele,

— osaluste omandamine, valdamine, juhtimine ja kõrvaldamine mis tahes ettevõtetes vastavalt käesoleva põhikirja artikli 12 lõike 2 punktis i sätestatud tingimustele.

2. Lisaks sellele võib fond teostada muid tegevusi, mis on seotud käesolevas artiklis sätestatud ülesannetega või tulenevad neist. Fondi tegevuse hulka võivad kuuluda laenutehingud.

3. Fondi tegevus põhineb heal pangandustaval ja muudel asjakohastel headel äritavadel. Ilma et see piiraks artikli 28 sätete kohaldamist, tuleb nimetatud tegevusi läbi viia fondi ja selle asutajaliikmete või fondi ja selle antud hetke tegelike liikmete vahelises tihedas koostöös.

Artikkel 3

Asukoht

Fondi asukoht on Luksemburgis.

Artikkel 4

Liikmed

1. Fondi asutajaliikmed on:

— Euroopa Liit (edaspidi „liit”), mida esindab Euroopa Komisjon (edaspidi „komisjon”),

— Euroopa Investeerimispank (edaspidi „pank”),

— finantsasutused, mille nimekiri on lisatud käesolevale põhikirjale (I lisa) (edaspidi „finantsasutused”).

2. Üldkoosoleku otsusega ametisse nimetatud direktorite nõukogu poolt määratud tingimustel võivad fondi liikmeks saada ka muud finantssektorisse kuuluvad juriidilised isikud, kelle ärieesmärgid toetavad fondi ülesandeid.

Artikkel 5

Kapital

1. Fondi kinnitatud kapital on neli miljardit viissada miljonit eurot, mis on jagatud 4 500 osakuks nimiväärtusega üks miljon eurot, mis on avatud fondi liikmetele märkimiseks käesoleva põhikirja artikli 6 kohaselt.

2. Kinnitatud kapitali võib suurendada üldkoosoleku otsusega, kui selle poolt on 85 % antud häältest.

3. Kapitali suurendamise korral on igal liikmel vastavalt üldkoosoleku poolt sätestatud tingimustele võimalus märkida suurendatud kapitaliosa osakuid sellises ulatuses, mis vastab antud liikme poolt märgitud osakute ja fondi kapitali vahelisele suhtarvule enne kapitali suurendamist.

4. Fondi liikmed vastutavad fondi kohustuste eest üksnes selle summa ulatuses, mis on nende osa märgitud ja maksmata kapitalis.

Artikkel 6

Osakute märkimine

1. Fondi asutajaliikmed märgivad nimiväärtuses käesoleva põhikirja II lisas ettenähtud arvu osakuid.

2. Järgnevad osakute märkimised toimuvad üldkoosoleku poolt sätestatud tingimustel; selliste osakute hind ei tohi olla alla nimiväärtuse.

Artikkel 7

Osakud

1. Esialgse märgitud kapitali osakud makstakse sisse 20 % ulatuses nelja võrdse aastase osamaksena.

2. Kapitali suurendamise korral otsustatakse sissemaksmise kord üldkoosoleku poolt.

3. Üldkoosolek võib direktorite nõukogu ettepanekul nõuda märgitud, kuid sissemaksmata kapitali sissemaksmist ulatuses, mis on vajalik, et fond saaks täita oma kohustusi võlausaldajate ees. Nimetatud sissemakse tuleb teha 90 päeva jooksul alates üldkoosoleku otsuse vastuvõtmisest.

4. Sissemaksed tehakse eurodes.

5. Direktorite nõukogu eelneva kirjaliku nõusolekuta ei tohi osakuid mis tahes viisil pantida ega koormata.

6. Ilma et see piiraks käesoleva põhikirja artikli 5 lõike 4 sätete kohaldamist, ei too fondi liikme staatus ühegi liikme jaoks kaasa vastutust fondi kohustuste eest.

7. Kõiki vahendeid, mida fond ei vaja oma tegevuseks artikli 2 alusel, võib investeerida finantsturgudel. Fond ei osale nimetatud investeeringute haldamisel üheski valuutaarbitraažis, kui see ei ole otseselt vajalik oma tehingute sooritamiseks või oma võetud kohustuste täitmiseks.

8. Fondi liikmed võivad oma osakuid võõrandada, andes need üle kas teisele fondi liikmele või kolmandale isikule käesoleva põhikirja artikli 4 lõike 2 kohaselt. Kui fondi liige soovib oma osakuid võõrandada, pakub ta neid pangale või viimase nõusolekul mis tahes teisele fondi liikmele või kolmandale isikule, kes vastab käeoleva põhikirja artikli 4 lõikes 2 sätestatud kriteeriumidele.

Artikkel 8

Osakutega kaasnevad õigused

Käeoleva põhikirja artiklites 27 ja 33 sätestatud tingimuste kohaselt annab iga osak fondi varade omamise suhtes õiguse osaleda puhaskasumi jaotamisel ja, kui see on asjakohane, siis saada likvideerimisjaotist proportsionaalselt olemasolevate osakute arvule.

Artikkel 9

Fondi juhtimine ja töökorraldus

Fondi juhivad ja selle tööd korraldavad järgmised kolm organit:

— üldkoosolek,

— direktorite nõukogu,

— tegevdirektor.

Artikkel 10

Üldkoosolek

1. Fondi liikmete üldkoosolekut peetakse vähemalt kord aastas ajal, mil direktorite nõukogu esimees selle kokku kutsub. Üldkoosolek toimub fondi asukohas või muus kohas, mis on nimetatud üldkoosoleku kokkukutsumise teates.

2. Üldkoosoleku võib kokku kutsuda ka ühe fondi liikme nõudmisel ja direktorite nõukogu otsuse alusel. Üldkoosolek kutsutakse kokku, kui seda nõuavad liikmed, kelle osakud moodustavad 13 % või rohkem märgitud kapitalist, määratledes nõudmise põhjuseks oleva küsimuse.

3. Üldkoosoleku otsuseid võib vastavalt kodukorras sätestatud tingimustele ja eeskirjadele vastu võtta kirjaliku menetluse kohaselt.

Artikkel 11

Osalemine, esindatus, kvoorum, enamus

1. Kõigil fondi liikmetel on õigus üldkoosolekust osa võtta.

2. Liitu esindab üks komisjoni liige või mõni muu nõuetekohaselt volitatud isik.

3. Panka esindab panga president või asepresident või muu nõuetekohaselt volitatud isik.

4. Finantsasutusi esindab üks isik iga finantsasutuse kohta.

5. Fondi iga liikme häälte arv võrdub tema poolt märgitud osakute arvuga.

6. Liige võib hääletada kirja, sealhulgas e-kirja teel või olla esindatud teise liikme poolt.

7. Üldkoosoleku toimumiseks vajalik kvoorum on koos, kui kohal viibivad või on esindatud liikmed, kellele kuulub märgitud kapitalist kokku vähemalt 50 protsenti.

8. Kui käesolevas põhikirjas ei ole sätestatud teisiti, võetakse üldkoosoleku otsused vastu antud häälte enamusega.

Artikkel 12

Üldkoosoleku volitused

1. Fondi liikmed teostavad oma õigusi üldkoosoleku kaudu.

2. Üldkoosolek:

i. võtab vastu otsuseid, mis annavad fondile õiguse teostada käesoleva põhikirja artikli 2 lõike 1 teises taandes ette nähtud tehinguid;

ii. kinnitab fondi kodukorra;

iii. otsustab uute liikmete vastuvõtmise;

iv. kinnitab direktorite nõukogu poolt esitatud majandusaasta aruande;

v. kinnitab aastabilansi ja kasumiaruande;

vi. määrab fondi puhastulu assigneeringud ja jaotamise;

vii. nimetab ametisse fondi auditinõukogu liikmed;

viii. kasutab käesoleva põhikirja artiklis 34 sätestatud volitusi põhikirja mis tahes muudatuste vastuvõtmiseks;

ix. otsustab fondi kinnitatud kapitali suurendamise ja kõigi märgitud kapitali sissemaksmise nõuete üle;

x. otsustab fondi kohustuste ülemmäära suurendamise üle vastavalt käesoleva põhikirja artiklis 26 sätestatud tingimustele;

xi. võtab vastu liikmestaatuse peatamist või liikmeskonnast väljaarvamist puudutavaid otsuseid;

xii. võtab vastu fondi tegevuse lõplikku lõpetamist ja fondi varade jaotamist puudutavaid otsuseid;

xiii. nimetab ametisse direktorite nõukogu liikmed ja nende asendusliikmed käesoleva põhikirja artikli 15 lõigete 1 ja 3 alusel määratud isikute hulgast;

xiv. kõrvaldab direktorite nõukogu liikme kohustuslikus korras ametist, kui liige ei suuda enam oma kohustusi täita või on süüdi tõsises üleastumises;

xv. kasutab kõiki volitusi, mis on talle antud käesoleva põhikirja teiste sätetega.

3. Üldkoosoleku tegevuskord sätestatakse kodukorras.

Artikkel 13

Üldkoosoleku juhataja

Üldkoosolekut juhatab selle liikme esindaja, kellele kuulub fondis kõige rohkem osakuid.

Artikkel 14

Protokollid ja väljavõtted

Üldkoosolekuid protokollitakse. Protokolle koostab fondi sekretariaat ning nende koopiad või väljavõtted kinnitatakse ja esitatakse liikmetele.

Artikkel 15

Direktorite nõukogu

1. Direktorite nõukogu koosneb seitsmest liikmest, kes nimetatakse ametisse üldkoosoleku poolt ja kelle määravad fondi liikmed kodukorras sätestatud korras. Üldkoosolek võib direktorite nõukogu liikmete arvu muuta.

2. Direktorite nõukogu liikmed tegutsevad oma kohustuste täitmisel sõltumatult ja fondi parimatest huvidest lähtuvalt. Nad peavad aru andma üksnes üldkoosolekule. Direktorite nõukogu iga liiget võib abistada asendusliige, kes tegutseb liikme äraolekul tema nimel, võtab osa direktorite nõukogu koosolekutest ja omab samasuguseid õigusi nagu liige, keda ta asendab.

3. Direktorite nõukogu liikmed ja nende võimalikud asendusliikmed nimetatakse ametisse kodukorras sätestatud korras. Kodukord võib ette näha, et määratud liikmel on iga-aastase üldkoosoleku poolt vastu võetud ametisse nimetamise otsuse alusel õigus tegutseda nõukogu liikmena. Nõukogu liikmete suhtes kohaldatavaid eeskirju kohaldatakse ka kõigi sel viisil määratud liikmete suhtes.

4. Direktorite nõukogu liikmed nimetatakse ametisse kaheks aastaks; ametisoleku aeg on pikendatav.

5. Kui direktorite nõukogu poolt üldkoosolekule esitatud majandusaasta aruannet ei kinnitata, astub direktorite nõukogu tagasi.

6. Direktorite nõukogu töökord sätestatakse kodukorras.

Artikkel 16

Direktorite nõukogu volitused

1. Lisaks käesoleva põhikirja teiste sätetega direktorite nõukogule antud volitustele teeb direktorite nõukogu järgmist: i. otsustab kogu fondi tegevuse üle. Direktorite nõukogu võib otsustusõiguse, kui ta peab seda asjakohaseks, täielikult või osaliselt delegeerida; ii. võtab vastu fondi tegevust ja juhtimist reguleerivaid eeskirju ja korraldusi; iii. koostab üldkoosolekule esitatavaid ettepanekuid; iv. kehtestab osaluste üldtingimused; v. määrab fondi tegevuse kasumlikkuse kriteeriumid; vi. määrab käesoleva põhikirja artikli 2 lõikes 2 osutatud laenutehingute eesmärgid ja piirangud; vii. nimetab fondi liikmete poolt kodukorras sätestatud korra kohaselt esitatud ettepanekute alusel ametisse tegevdirektori ja vajadusel tema asendaja. Direktorite nõukogul on ka õigus tegevdirektor ja tema asendaja, kui viimane on ametisse nimetatud, ametist vabastada; viii. teostab järelevalvet tegevdirektori ja tema asendaja üle ja jälgib, et fondi juhitaks vastavalt käesoleva põhikirja sätetele ning direktorite nõukogu poolt vastu võetud eeskirjadele ja korraldustele; ix. esitab üldkoosolekule fondi tegevust kajastava raamatupidamise aastaaruande ja majandusaasta aruande; x. kutsub kokku fondi üldkoosoleku; xi. ilma et see piiraks üldkoosoleku volitusi, võtab vastu otsuseid kõigis küsimustes, mis ei kuulu tegevdirektori pädevusse.

Artikkel 17

Direktorite nõukogu esimees

1. Direktorite nõukogu juhatab direktorite nõukogu liige, kes määratakse ametisse kodukorras sätestatud korras.

2. Kui esimees ei saa osaleda, juhib direktorite nõukogu mõni teine direktorite nõukogu liige, kes määratakse ametisse kodukorras sätestatud korras.

Artikkel 18

Direktorite nõukogu, koosolekud, kvoorum

1. Direktorite nõukogu tuleb kokku nii sageli, kui see on fondi huvides vajalik ning vähemalt üks kord kvartalis. Koosoleku kutsub kokku esimees ja selle päevakord koostatakse kodukorra kohaselt. Esimees kutsub direktorite nõukogu koosoleku kokku, kui nõukogu liige esitab sellekohase põhjendatud nõude. Nõukogu koosolekuid peetakse kas fondi asukohas või muus esimehe poolt valitud kohas.

2. Direktorite nõukogu otsuseid võib vastavalt kodukorras sätestatud tingimustele ja korrale vastu võtta kirjaliku menetluse kohaselt.

3. Direktorite nõukogu menetlused kehtivad vaid siis, kui kohal viibivad vähemalt pooled nõukogu liikmed.

4. Direktorite nõukogu otsused võetakse vastu häälteenamusega, välja arvatud artikli 23 lõikes 2 osutatud ettepanekute korral, mis võetakse vastu ühehäälselt.

Artikkel 19

Protokoll

Direktorite nõukogu menetlusi protokollitakse. Protokolle koostab fondi sekretariaat ning nende koopiad või väljavõtted kinnitatakse ja esitatakse liikmetele.

Artikkel 20

Tegevdirektor

1. Fondi juhib tegevdirektor. Tegevdirektor tegutseb iseseisvalt ja fondi parimatest huvidest lähtuvalt ning annab oma kohustuste täitmisest aru üksnes direktorite nõukogule.

2. Tegevdirektor nimetatakse ametisse kuni viieks aastaks ja võidakse ametisse tagasi valida.

3. Tegevdirektorit võib abistada asendaja, kes tegevdirektori äraolekul täidab tema kohustusi ja kellel on samad volitused, mis tegevdirektoril.

4. Tegevdirektori ja tema võimaliku asendaja ametisse nimetamise ettepanekute esitamise kord sätestatakse kodukorras.

Artikkel 21

Tegevdirektori volitused

1. Tegevdirektor vastutab fondi igapäevase juhtimise eest vastavalt käesoleva põhikirja sätetele ning direktorite nõukogu poolt vastu võetud eeskirjadele ja korraldustele.

2. Tegevdirektor eelkõige:

— tegutseb kooskõlas direktorite nõukogu poolt käesoleva põhikirja artikli 16 alusel vastu võetud eeskirjade ja korraldustega;

— esitab direktorite nõukogule fondi majandusaasta aruande;

— koostab oma vastutusel fondi raamatupidamise aastaaruande kolme kuu jooksul pärast iga majandusaasta lõppu ja esitab selle direktorite nõukogule;

— esitab direktorite nõukogule kodukorras ettenähtud või direktorite nõukogu poolt nõutavad lisaaruanded ja -dokumendid.

3. Tegevdirektor esindab fondi suhetes kolmandate isikutega ning kohtumenetlustes.

4. Dokumentidele, mis on seotud fondi ja kõigi selle poolt võetud kohustustega, kirjutab alla tegevdirektor või tegevdirektori poolt nõuetekohaselt volitatud esindaja.

5. Fondi töötajad kuuluvad tegevdirektori alluvusse ning nad võetakse tööle ja vabastatakse ametist tegevdirektori poolt.

Artikkel 22

Audit

1. Fondi raamatupidamist auditeeritakse kord aastas kolmest üldkoosoleku poolt ametisse nimetatavast audiitorist koosneva auditinõukogu poolt. Üldkoosolek võib otsustada suurendada audiitorite arvu maksimaalselt viieni. Audiitorite ametisse nimetamine viiakse läbi kodukorras sätestatud tingimuste kohaselt.

2. Auditinõukogu liikmed tegutsevad kooskõlas nende kutsealal tavapäraselt kohaldatavate standarditega. Auditinõukogu kinnitab, et fondi bilanss ja kasumiaruanne annavad tõese ja erapooletu ülevaate fondi finantsseisundist selle aktivate ja passivate suhtes ning selle tehingute tulemustest vaatluse all oleval majandusaastal.

Artikkel 23

Geograafiline rakendusala

1. Fond võib tegutseda liidu liikmesriikide territooriumil, liidu kandidaatriikides ja potentsiaalsetes kandidaatriikides ning Euroopa Vabakaubanduse Assotsiatsiooni (EFTA) riikides.

2. Erandina eeltoodud lõikest võib üldkoosolek direktorite nõukogu ettepanekul ja seoses fondile kolmandate isikute poolt kooskõlas käesoleva põhikirja artikliga 28 antud ülesandega otsustada, et fond võib tegutseda seoses talle antud asjaomase ülesandega väljaspool käesoleva artikli lõikes 1 sätestatud territooriumi.

Artikkel 24

Fondi tasu

Fondi poolt seoses käesoleva põhikirja järgse tegevusega taotletava tasu või muu tulu tase määratakse viisil, mis kajastaks võetud riske, kataks fondi töökulud, näeks ette nimetatud riskidega samaulatusliku reservfondi ja tagaks piisava tulu fondi vahenditest.

Artikkel 25

Fondi tegevuse piirangud

Fondi kohustuste piirangud seoses garantiide andmisega sätestatakse direktorite nõukogu poolt vastavalt käesoleva põhikirja artiklile 16.

Vastavad fondi kohustuste piirangud seoses osaluste omandamisega ettevõtetes sätestatakse käesoleva põhikirja artikli 2 lõike 2 punktis i osutatud asjakohastes otsustes.

Artikkel 26

Fondi üldkohustuste ülemmäär

Fondi üldkohustused, mille hulka ei arvestata fondi poolt kolmandate isikute nimel võetud kohustusi, ei tohi ületada:

— garantiitehingute puhul: kolmekordset märgitud kapitali; seda ülemmäära võib üldkoosoleku otsusega tõsta maksimaalselt kuni viiekordse märgitud kapitalini. Kui fondi reservfond on 7,5 % märgitud kapitalist või ületab selle, võib seda ülemmäära üldkoosoleku otsusega tõsta maksimaalselt kuni kaheksakordse märgitud kapitalini;

— osaluste puhul: üldkoosoleku poolt käesoleva põhikirja artikli 12 kohaselt määratud summat.

Artikkel 27

Puhastulu assigneering ja jaotamine

1. Üldkoosolek määrab vähemalt kord aastas, milline osa fondi puhastulust assigneeritakse reservfondi või muuks otstarbeks või milline osa jaotatakse fondi liikmete vahel.

Enne mis tahes jaotamist fondi liikmete vahel assigneeritakse igal aastal reservfondi vähemalt 20 % puhastuluga võrdne summa. Reservfondi tehtavad assigneeringud lõppevad siis, kui reservfond ulatub 10 %ni märgitud kapitalist, ja algavad uuesti, kui reservfond langeb alla 10 % märgitud kapitalist.

2. Puhastulu jaotatakse fondi liikmete vahel proportsionaalselt iga liikme omanduses olevate osakute arvuga.

Artikkel 28

Koostöö kolmandate isikutega

1. Fond võib nõustuda kolmandate isikute poolt fondi käsutusse usaldatud erivahendite haldamisega juhul, kui need on kooskõlas fondi ülesannetega, tingimusel et need kantakse eraldi kontodele ning fond teenib neilt piisavat tulu.

2. Fond võib käesoleva põhikirja tingimuste raames teha koostööd kõigi fondiga sarnastes valdkondades tegutsevate rahvusvaheliste organisatsioonidega.

3. Fond võib sõlmida lepinguid nimetatud organisatsioonidega, aga ka siseriiklike organisatsioonide ja panganduspartneritega liidu liikmesriikides või kolmandates riikides, et saavutada oma eesmärke ning täita oma ülesandeid.

Artikkel 29

Liikmestaatuse peatamine ja liikmeskonnast väljaarvamine

1. Kui fondi liige ei täida ükskõik millist oma käesolevas põhikirjas sätestatud kohustust, võib tema liikmestaatuse üldkoosoleku otsusega peatada.

2. Liige, kelle liikmestaatus on peatatud, on jätkuvalt kohustatud täitma oma kohustusi fondi liikmena; ta ei tohi siiski kasutada ühtegi käesolevas põhikirjas sätestatud õigust.

3. Kui pärast kuue kuu möödumist üldkoosoleku otsusest liikmestaatus peatada ei ole kõnealune liige ikka veel täitnud oma kohustusi, mille tõttu see otsus langetati, võib üldkoosolek kuulutada antud liikme liikmeskonnast väljaarvatuks.

Artikkel 30

Tasaarveldus fondi liikmeskonnast väljaarvatud liikmetega

1. Liikmestaatuse lõpetamine toob kaasa osalise tasaarvelduse kõnealuse liikmega.

2. Liikmeskonnast väljaarvatud liikme osakud võõrandatakse käesoleva põhikirja artikli 7 lõike 8 kohaselt. Kui osakuid ei omanda pank ega mõni muu fondi liige, võib üldkoosolek anda loa müüa need üksustele, mis vastavad käesoleva põhikirja artikli 4 lõikes 2 toodud kriteeriumidele.

Kui osakuid ei osta tagasi teised liikmed ega artikli 4 lõikes 2 toodud kriteeriumitele vastavad üksused, ostab need tagasi fond.

3. Käesoleva artikli lõike 2 kohaselt ostab fond liikmeskonnast väljaarvatud liikme osakud tagasi kas fondi liikmeskonnast väljaarvamise kuupäeva seisu järgi arvutatud osakute nimiväärtuse või raamatupidamisväärtuse eest, olenevalt sellest, kumb on madalam.

Vaatamata fondi liikmeskonnast väljaarvamisele jääb väljaarvatud liige seotuks oma otseste ja tingimuslike kohustustega fondi ees, kuni enne liikmestaatuse lõppemist sõlmitud garantiid ja kapitaliosalused on täies ulatuses tasutud. Liikmeskonnast väljaarvatud liige ei ole siiski seotud garantiidest ja kapitaliosalusest tulenevate kohustustega, mida fond on võtnud pärast tema liikmeskonnast väljaarvamist, ega jaga fondi tulusid ega kulusid.

4. Fondi poolt liikmeskonnast väljaarvatud liikmelt tagasiostetud osakute eest tasutakse järgmiste tingimuste alusel:

— enne kuue kuu möödumist liikmeskonnast väljaarvamise päevast ei teostata ühtegi makset. Makse piirdub summaga, mille ulatuses tagasiostu hind ületab endise liikme kohustuste summa fondi ees tulenevalt fondi tehingutest,

— kui fond kannab kahjusid seoses fondi garantiide või kapitaliosalustega, mida ei ole liikmeskonnast väljaarvamise päevaks tasutud, ja kõnealune kahjum ületab kahjumi katteks ette nähtud reservsummat liikmeskonnast väljaarvamise kuupäeva seisuga, tuleb sellisel endisel liikmel fondi sellekohase nõude korral tasuda summa, mille võrra tema osakute tagasiostu hind oleks langenud, kui tagasiostu hinna määramisel oleks kahjumit arvesse võetud. Peale selle jääb endine liige seotuks kohustusega vastata märgitud kapitali sissemakse nõuetele ulatuses, mida oleks temalt nõutud siis, kui fondil oleks tekkinud vajadus kapitali järele, ja liikmelt oleks kapitali sissemakset nõutud ajal, mil määrati tema osakute tagasiostu hind.

Artikkel 31

Tegevuse lõpetamine

1. Direktorite nõukogu võib asjaolude sunnil fondi tegevuse ajutiselt peatada. Direktorite nõukogu annab sellekohase otsuse edasiseks kaalumiseks üldkoosolekule. Üldkoosolek võib 85 % kvalifitseeritud häälteenamusega otsustada fondi tegevus lõplikult lõpetada, misjärel lakkab kogu fondi tegevus, välja arvatud fondi likvideerimisega seotud toimingud.

2. Fondi tegevuse lõpliku lõpetamisega kaasneb fondi likvideerimine. Üldkoosolek määrab pankrotihaldurid, kes viivad läbi fondi likvideerimiseks vajalikud toimingud.

Artikkel 32

Fondi liikmete vastutus

1. Fondi tegevuse lõpliku lõpetamise korral rahuldatakse fondi poolt täitmata nõuded järgmistest vahenditest alltoodud järjekorras:

— fondi varad;

— märgitud, kuid sissemaksmata kapitali eest fondile võlgnetavad summad.

2. Direktorite nõukogu võtab asjakohaseid meetmeid proportsionaalse jaotamise tagamiseks otseste ja tinglike nõuete valdajate vahel tulenevalt nende vastavatest õigushüvedest.

Artikkel 33

Varade jaotamine

1. Fondi tegevuse lõppemise korral ei jaotata selle varasid fondi liikmete vahel vastavalt nende poolt märgitud fondi kapitalile enne, kui:

— kõik kohustused fondi võlausaldajate ees on täies ulatuses täidetud,

— üldkoosolek on võtnud vastu otsuse varade jaotamise kohta.

2. Varad jaotatakse fondi liikmete vahel proportsionaalselt iga liikme osalusega fondi kapitalis.

3. Varade jaotamise korra sätestab direktorite nõukogu.

Artikkel 34

Muudatused

1. Käesolevat põhikirja võib muuta direktorite nõukogu ettepanekul tehtava üldkoosoleku otsusega. Käesoleva põhikirja artiklites 2 ja 3 tehtavad muudatused nõuavad vähemalt 85 % häälteenamust antud häältest.

2. Kui üldkoosolek ei otsusta teisiti, jõustuvad vastuvõetud muudatused kolme kuu pärast alates päevast, mil fondi liikmeid muudatustest teavitati.

Artikkel 35

Õigus ja kohtualluvus

1. Vaidlused ühelt poolt fondi ja teiselt poolt fondi tehingutest kasusaajate vahel, kes on kas finantsasutused kasusaajatena või muud kasusaajad, lahendatakse pädevate riiklike kohtute poolt.

2. Sel eesmärgil on fondil igas liidu liikmesriigis kohtudokumentide kättetoimetamise aadress. Ta võib siiski lepingutes määratleda konkreetse kättetoimetamise aadressi või näha ette vahekohtu.

3. Euroopa Liidu toimimise lepingus (1) (panga põhikirja artikli 28 lõige 5) sätestatu kohaselt ja piires menetletakse vaidlusi fondi organite poolt vastu võetud meetmete üle Euroopa Liidu Kohtu kohtualluvuses.

Artikkel 36

Privileegid ja immuniteedid

Euroopa Liidu privileegide ja immuniteetide protokolli kohaldatakse Euroopa Liidu toimimise lepingus (2) (panga põhikirja artikli 28 lõige 4) sätestatud tingimuste alusel ka fondi, selle organite liikmete ja töötajate suhtes.

Artikkel 37

Jõustumine

Käesolev põhikiri jõustub üldkoosoleku poolt määratud kuupäeval.

(1) Varem Euroopa Ühenduse asutamisleping.

(2) Varem Euroopa Ühenduse asutamisleping.

I LISA Finantsasutused – fondi asutajaliikmed (põhikirja artikli 4 lõige 1) I ja II isa ning Euroopa Investeerimisfondi kehtivaid osalusi käsitlevad andmed on kättesaadavad fondi veebilehel www.eif.org